**E L Ő T E R J E S Z T É S**

**Szombathely Megyei Jogú Város Közgyűlésének**

**2015. október 22. napi ülésére**

**Javaslat helyi adókkal összefüggő önkormányzati rendeletek módosítására**

Magyarország helyi önkormányzatairól szóló 2011. évi CLXXXIX. törvény 133.§ (1) bekezdése alapján a kormányhivatal a helyi önkormányzat feladat- és hatáskörébe tartozóan az érintettől információt, adatot kérhet, konzultációt kezdeményezhet, amelyeknek az érintett a megadott határidőn belül köteles eleget tenni.

A Vas Megyei Kormányhivatal célellenőrzés keretében vizsgálta a helyi önkormányzatok helyi adót érintő rendeleteit. A vizsgálatot követően szóbeli konzultációt kezdeményeztek a hatályos szabályozás módosítása érdekében. A konzultáció eredményeként szükséges Szombathely Megyei Jogú Város Közgyűlésének helyi adókról szóló 38/2011.(XII.19.) önkormányzati rendeletének, valamint a helyi vízgazdálkodási hatósági jogkörhöz kapcsolódó talajterhelési díjról szóló 50/2004. (XII.20.) önkormányzati rendeletének egyértelműsítése, pontosítása.

**1. A helyi adókról szóló 38/2011.(XII.19.) önkormányzati rendelet** **módosítása**

A helyi adókról szóló 1990. évi C. törvény (a továbbiakban: Htv.) 6.§ d) pontja szerint az önkormányzat rendeletével a törvény által meghatározott mentességeket, kedvezményeket további mentességekkel, kedvezményekkel kibővítheti. Azonban a 7.§ e) pontjában foglalt rendelkezés alapján a fenti mentesség, kedvezmény nem alkalmazható a vállalkozó üzleti célt szolgáló épülete, épületrésze utáni építményadó megállapítása során.

Fentiekre figyelemmel a rendelet tervezet alapján az építményadó mértékének és adómentességének egyértelmű, pontos szabályozására kerül sor.

A hatályos rendelet értelmében mentes az adófizetés alól a lakás céljára használt építmény alapterületének 100%-a. Szombathelyen továbbra is a vállalkozási célú kereskedelmi egységek és egyéb nem lakás céljára szolgáló építmények adóztatása a cél, ezért a lakásokat érintő szabályozás pontosításaként a rendelet tervezetben az építményadó mértékének vonatkozásában rögzítésre kerül a lakás utáni 0 Ft/m2 adómérték.

A hatályos rendelet értelmében Szombathely Megyei Jogú Város Közgyűlése 2014. január 1. napjától beruházás ösztönző lépésként a saját használatra, saját beruházás keretében létrehozott új építésű építmények, bővítmények esetében a használatbavételi illetőleg fennmaradási engedély jogerőre emelkedését követő első adóévben kedvezményes 0 Ft/m2-es adókulcsot állapított meg. Tekintettel arra, hogy jogszabályi környezet változása miatt nem minden új építésű építmény esetében kerül kiadásra használatbavételi illetőleg fennmaradási engedély, ezért a szabályozás kiegészítése szükséges azzal a kitétellel, hogy a fenti engedélyek és a használatba vétel tudomásulvételének hiányában a tényleges használatba vételt követő első adóévre is érvényes a 0 Ft/m2-es adómérték.

A hatályos rendelet alapján az építmény jogerős használatbavételi, fennmaradási engedélytől eltérő használata esetén a magasabb adómértéket kell alkalmazni.

A rendelet tervezet értelmében szabályozásra kerül, hogy a nem építési engedélyhez kötött építési tevékenység esetén a tényleges használat szerint kell az építményt besorolni, és adómértéket megállapítani, valamint az eltérő adómérték alkalmazásának esete pontosításra kerül.

A rendeletben megfogalmazott építményadó helyileg szabályozott mentességi körének korlátozását egyértelműsíti a rendelet tervezet, melynek értelmében nem alkalmazható mentesség, ha az adóalany vállalkozónak minősül, és az építmény üzleti célt szolgál.

**2.** **A helyi vízgazdálkodási hatósági jogkörhöz kapcsolódó talajterhelési díjról szóló 50/2004. (XII.20.) önkormányzati rendelet módosítása**

A közszolgáltató Vasivíz Zrt. a hatályos rendeleti szabályozás alapján a kibocsátók azonosítása és ellenőrzése érdekében az önkormányzati adóhatóság részére adatszolgáltatást végez. A rendelet tervezet a talajterhelési díj adóhatósági ellenőrzésének szabályozását rögzíti, melynek értelmében a közszolgáltató által szolgáltatott adatokat az adóhatóság a kibocsátó bevallásában foglaltakkal évi egy alkalommal összevetés útján ellenőrzi.

**3.** A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes **hatásvizsgálat** elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet tervezetnek társadalmi, gazdasági, költségvetési hatása nincs. Környezeti és egészségi következményekkel nem kell számolni. Az adminisztratív terhek nem nőnek. A rendelet módosítás megalkotásának szükségességét a Vas Megyei Kormányhivatal helyi adót érintő önkormányzati rendeletekre irányuló célellenőrzése indokolta. A jogszabály alkalmazásához a személyi, szervezeti feltételek az adóhatóság munkatársai által biztosítottak.

Kérjük a Tisztelt Közgyűlést, hogy a rendeletmódosítás tervezetét megtárgyalni és a rendeletet megalkotni szíveskedjék.

Szombathely, 2015. október „ .”

**/: Dr. Puskás Tivadar :/ /: Dr. Károlyi Ákos :/**